**Dragi roditelji i učenici, pročitajte upute za korištenje tableta koje upravo preuzimate:**

Ministarstvo znanosti i obrazovanja nabavilo je tablete za učenike razredne nastave, petih i sedmih razreda u školskoj godini 2020./2021. u sklopu projekta – „Škola za život”. Za učenike petih i sedmih razreda planirano je individualno korištenje tableta te ih učenici mogu koristiti i u školi i kod kuće. Škola će za ovu školsku godinu dati na korištenje tablete učenicima 5. i 7. razreda koji će ih koristiti više godina odnosno do kraja njihovog osnovnog obrazovanja.

**Tableti su u vlasništvu škole**. Garancija (u trajanju od 24 mjeseca) i ostali uvjeti u vezi servisiranja opreme određuju se ugovorom o nabavi s dobavljačem.

**Roditelji prilikom preuzimanja tableta potpisuju Potvrdu o preuzimanju tableta i SIM kartice** **kojim se obvezuju da će im dijete čuvati i odgovorno se odnositi prema** **dobivenom uređaju**. Tableti su pod sigurnosnim nadzorom Carneta i administratora tableta ( učitelj informatike i vanjski poslužitelj).

Preporučamo da se prijenos tableta u školu i iz škole vrši u originalnoj ambalaži.

Podsjećamo da je povrat tableta u školu (po završetku školovanja ili u nekim drugim okolnostima navedenim u Potvrdi o preuzimanju) također potrebno izvršiti u originalnoj ambalaži.

U slučaju da uređaj bude uništen, oštećen ili izgubljen, roditelji se obvezuju nadoknaditi štetu ako oštećenja na tabletu nisu garancijom predviđena. Maloprodajna cijena ovoga tableta iznosi 1.104 kn.

Sadržaj kutije tableta:

- Tablet i zaštitni etui s tipkovnicom, punjač, USB tip C kabel, igla za otvaranje SIM utora, upute za uporabu, Jamstveni list \*

**Napomena: kutija i sav sadržaj kutije mora biti vraćen prilikom vraćanja tableta**!

Svaki tablet ima tvornički ugrađeni zaštitni preklopni etui koji dolazi u dvije boje s logotipom „Škola za život” koja osim zaštite od pucanja služi i kao podesivo postolje jer se može preklopiti u stalak. Preporuka: nabaviti futrolu (torbicu) za tablet kako bi se još više smanjila mogućnost oštećenja tableta dok ga nosite u školskoj torbi.

**Pri prvom pokretanju tableta skinut ćete zaštitnu foliju s ekrana**. Zaslon je tvornički zaštićen naljepnicom koja ga štiti od ogrebotina (pazite da je ne odlijepite prilikom skidanja zaštitne folije!) Sigurnosni PIN potreban pri pokretanju uručuje vam se kod preuzimanja tableta u školi. Ako učenik zaboravi PIN treba se obratiti u školu ili administratoru tableta mailom s imenom i prezimenom, AAI@EduHr elektroničkim identitetom te serijskim brojem tableta.

Vraćanje tableta na tvorničke postavke je **zabranjeno**, kao i **svako neovlašteno instaliranje trećih aplikacija** i biti će kažnjeno pedagoškim mjerama. Svi takvi zahvati vidljivi su administratoru unutar MDM sustava, preko kojeg su svi tableti uneseni, podešeni i dodijeljeni učenicima.

Učenici će se u školi tabletom spajati na školsku bežičnu mrežu, a kod kuće na svoju kućnu bežičnu mrežu ili putem SIM kartice upotrebom mobilnog interneta.

Upute za APN postavke (postavljanje SIM kartice) možete naći na Web stranici škole (Upute za tablet). Dinamiku korištenja tableta definirat će svaki učitelj ovisno o planiranom nastavnom procesu kako bi učenici pomoću tableta ostvarili odgojno-obrazovne ishode. Učenik treba u slučaju najave učitelja u školu dolaziti s tabletom napunjene baterije kako bi ga mogao nesmetano koristiti na nastavi, voditi brigu o čuvanju tableta i ne ostavljati ga bez nadzora te odgovorno i svrsishodno koristi aplikacije na tabletu

**Još nekoliko napomena**:

- Prilikom korištenja tableta, moguće je da sustav vrši izmjene i stvara zvuk zvonjavine.

- Prilikom umetanja sim kartica potrebno je isključiti tablet.

- Postavljanje APN postavki pojedinih davatelja usluge može potrajati do nekoliko dana

- Ako prilikom korištenja tableta fizička tipkovnica nije u funkciji, molimo Vas da tablet odvojite od etuia te ga ponovo vratite na svoje mjesto.

- Ukoliko se dogodi da se tablet vrati na tvorničke postavke treba se obratiti administratoru u školi.

- Za instaliranje dodatnih aplikacija treba se obratiti razredniku.